Resolució 52/2018, de 5 d'abril
Còpia de l'expedient de selecció en el qual la persona reclamant ha concursat.
La regla general d'efecte estimatori del silenci cedeix quan concorre algun dels límits legalment establerts per a l'accés, de manera que no seria possible adquirir per silenci el dret d'accés si no pogués ser estimat per resolució expressa, atenent els límits que l'afectin.
En l'expedient que es reclama hi consten nombroses dades personals, l'accés a les quals està limitat pels articles 23 i 24 LTAIPBG i per l'aplicació de la Llei 15/1999, de 13 de desembre, de protecció de dades de caràcter personal (LOPD).
El dret d'accés el dret d'accés a la informació pública només es pot projectar sobre la informació prèviament existent, de manera que, per al cas que l'expedient no contingués part de la informació reclamada pel fet que no hagués estat elaborada prèviament a la sol·licitud, per aquesta via de reclamació no es podria emparar la pretensió de que s'elaborés de nou, per tal de satisfer-la.
La contraprestació econòmica requerida per l'Ajuntament (9,10€), resulta adequada a l'article 37.2 LTAIPBG i està convenientment justificada, tenint en compte que la taxa per expedició de còpies està regulada en l'Ordenança Fiscal corresponent del municipi, i que queda justificat en l'escrit de l'Ajuntament que, tot i que s'havia sol·licitat l'accés en format electrònic, ha calgut fer-ne aquesta còpia per realitzar manualment l'anonimització de dades personals requerida per l'APDCAT i tornar a escanejar posteriorment aquestes còpies anonimitzades per transposar-ho a un format electrònic.
El procediment ha perdut el seu objecte en haver estimat extemporàniament l'Ajuntament la sol·licitud d'accés que en porta causa.
Número d'expedients de la Reclamació: 471/2017.
Sentit de la resolució: Finalització per pèrdua sobrevinguda de l'objecte de la reclamació.
La persona reclamant fonamenta la sol·licitud i la mateixa reclamació en la seva condició de persona interessada en l'expedient de selecció al qual vol accedir.
Efectivament, tenia la condició de persona interessada, d'acord amb l'article 4 de la Llei 39/2015, d'1 d'octubre, del procediment administratiu comú de les administracions públiques ( LPACAP), en el procés selectiu per a cobrir una plaça d'arxiver a l'Ajuntament, atès que hi va participar com a aspirant i que, per tant, estava afectada per la seva resolució,
Tanmateix, la sol·licitud es formula quan el procediment de selecció ha finalitzat ja i, per tant, no ens trobem davant del supòsit previst a la disposició addicional primera de l'LTAIPBG, que estableix que l'accés dels interessats als documents dels procediments administratius encara en tràmit s'ha de regir per la legislació sobre règim jurídic i procediment administratiu.
En tot cas, la determinació de la posició jurídica de la persona reclamant en relació amb l'expedient -i del règim jurídic aplicable a l'accés que en derivaria- no resulta rellevant, considerant que l'aplicació del règim reforçat d'accés a l'expedient que li en garantiria la còpia, previst per l'article 53.a LPACAP, no ofereix un resultat substancialment diferent del que resulta de l'aplicació del règim general d'accés previst per l'LTAIPBG, considerant que en la ponderació amb els límits que hi concorren, singularment el de la protecció de dades personals, s'ha de tenir en compte el dret de defensa de la persona reclamant, com a dret privat superior que justifica l'accés a la informació, d'acord amb l'article 22.2 LTAIPBG.
La persona reclamant insisteix en afirmar que la seva sol·licitud hauria quedat estimada per la regla general de silenci positiu establerta a l'article 35.1 LTAIPBG.
Però no té en compte que el mateix precepte, en el seu apartat següent, preveu que aquesta regla general d'efecte estimatori del silenci cedeix quan concorre algun dels límits legalment establerts per a l'accés, de manera que no seria possible adquirir per silenci el dret d'accés si no pogués ser estimat per resolució expressa, atenent els límits que l'afectin.
En aquest cas, és clar que en l'expedient que es reclama hi consten nombroses dades personals, l'accés a les quals està limitat pels articles 23 i 24 LTAIPBG i per l'aplicació de la Llei 15/1999, de 13 de desembre, de protecció de dades de caràcter personal (LOPD).
La petició d'accés que ara es reclama comporta l'accés a dades pròpies de la persona reclamant i la cessió de dades personals de la resta d'aspirants a la plaça, i dels membres del tribunal.
Caldrà analitzar separadament cadascun d'aquest grups de dades.
Pel que fa a les dades pròpies de la persona reclamant que constin a l'expedient, resulta clar que el seu accés queda emparat per l'article 15 LOPD.
Quant als membres del Tribunal, es demana la seva identitat, posició que ocupen en el Tribunal i un certificat que acrediti la seva idoneïtat.
L'accés a les dades identificatives dels membres del Tribunal i l'especificació de la posició que hi ha ocupat no pot ser limitada, considerant que es tracta de dades merament identificatives per a les quals l'article 24.1 LTAIPBG en preveu el règim general d'accés, com a persona interessada, la normativa procedimental li reconeixeria igualment el dret a identificar les autoritats i el personal al servei de les Administracions públiques responsables de tramitar els procediments (art. 53.1.b LPACAP), de comprovar que en la seva designació s'ha respectat allò previst a l'article 60.2 de l'Estatut Bàsic de l'Empleat Públic (EBEP) aprovat pel Reial Decret Legislatiu 5/2015, de 30 de octubre i per al control de l'eventual concurrència de causes d'abstenció previstes a l'article 23 de la Llei 40/2015, d'1 d'octubre, de règim jurídic del sector públic i, eventualment, recusar-los d'acord amb l'article 24 de la llei tot just esmentada.
Tot això sens perjudici de que aquesta informació, segons consta a l'expedient, ja va ser feta pública durant el procés selectiu.
Quant al certificat de la idoneïtat dels membres del tribunal, cal dir que res no obsta per a que s'informi a la persona reclamant del càrrec o plaça que ocupen els membres del tribunal o els coneixements o competències que s'han considerat adequats per a la seva designació, si bé l'Administració no ve obligada pel dret d'accés a expedir-ne una certificació arran de la sol·licitud d'accés.
Pel que fa a la resta de dades personals de les persones aspirants, caldrà ponderar l'accés amb el seu dret a la protecció de dades personals.
D'acord amb això, s'ha d'excloure de l'accés aquelles dades especialment protegides per l'article 7 LOPD i l'article 23 LTAIPBG que hi puguin constar, bé perquè les han aportat les persones candidates (discapacitats, necessitat d'adaptació de determinades proves, etc) bé perquè resultin d'alguna de les proves realitzades ( per exemple, proves psicotècniques que comportin l'avaluació d'aspectes de la personalitat), tal i com apunta l'APDCAT en el seu informe.
Igualment, caldrà excloure'n de l'accés aquelles dades que no resultin idònies, necessàries o proporcionades per a la finalitat de l'accés, és a dir, per al dret de defensa de la persona reclamant en la mesura en què no són rellevants per a la comprovació de la legalitat i l'adequació de la selecció realitzada. (domicili, dades identificatives redundants, dades de contacte com el telèfon, correu electrònic....)
Aquest informe estableix igualment que " resultaria justificat, a efectes de control de la legalitat de l'actuació de l'òrgan de selecció i en la mesura que d'això se'n pugui derivar un benefici per a la persona sol·licitant, que aquest pugui disposar d'informació sobre els diferents aspectes que s'han pogut valorar en el procés selectiu per a l'adjudicació de la plaça d'arxiver, això és els coneixements i les capacitats (els exercicis o proves fetes) i els mèrits (acadèmics, professionals o d'altra índole) no només propis sinó també del candidat finalment seleccionat, junt amb la valoració efectuada al respecte per l'òrgan de selecció (la puntuació obtinguda).
No resultaria però justificat disposar de les informacions que pugui haver en aquest sentit en l'expedient referides a la resta de participants del procés selectiu no seleccionats.
Aquestes persones tampoc haurien aconseguit el lloc de treball ofert, per la qual cosa la seva posició respecte la persona que sol·licita l'accés no suposaria cap perjudici per als seus drets i interessos. (...)
Tenint en compte que l'accés en aquest cas s'ha de referir a la informació estrictament necessària per donar resposta satisfactòria a l'exercici de la finalitat legítima esmentada (dret de defensa), en cas que en l'expedient constin els currículums aportats pels candidats, l'accés haurà de limitar- se al currículum del seleccionat i, pel que fa a la informació que s'hi conté, a les dades relatives a la formació, l'experiència professional i altres dades ocupacionals que s'hagin tingut en compte en la valoració dels seus mèrits.".
D'acord amb l'exposat, l'expedient relatiu al procés de selecció en què ha participat la persona reclamant hauria de ser-li accessible, en els termes i amb la limitació de les dades personals que es justifiquen en aquest FJ.
La GAIP va demanar a l'Ajuntament amb data 2 de febrer que fes trasllat de la reclamació a les persones les dades personals de les quals resultarien afectades per l'accés (la candidata seleccionada i els membres del Tribunal) i cal deixar constància que transcorregut amb escreix el termini per fer al·legacions, no s'ha rebut cap escrit de part d'elles, de manera que la ponderació realitzada en el FJ anterior no s'ha de veure alterada per cap circumstància personal que pugui resultar rellevant per al sentit de la Resolució.
En la tramesa dels justificants del trasllat a aquestes persones afectades, amb data 26 de febrer, s'hi ha trobat també un escrit signat amb data 2 de febrer i adreçat a la persona reclamant, en el què se li informa que, a la vista de l'informe emès per l'APDCAT, s'havia anonimitzat la informació que contenia l'expedient reclamat i que restava a la seva disposició, previ l'abonament de la taxa per l'expedició de còpies.
L'expedient complet presumiblement contindrà la informació que es reclama, sobretot considerant que segons es desprèn de la documentació aportada, ja s'ha produït una reunió de la persona reclamant amb el tribunal per a la revisió de la nota i la seva motivació que probablement hi estarà documentada.
Tanmateix, cal recordar que el dret d'accés a la informació pública només es pot projectar sobre la informació prèviament existent, de manera que, per al cas que l'expedient no contingués part de la informació reclamada pel fet que no hagués estat elaborada prèviament a la sol·licitud, per aquesta via de reclamació no es podria emparar la pretensió de que s'elaborés de nou, per tal de satisfer-la.
La persona reclamant no ha informat la GAIP ni d'aquest escrit ni de que hagi accedit materialment a la informació a partir d'ella; no consta, per tant, que l'hagi rebut o que hagi accedit materialment a la informació, però en tot cas, suposa una estimació extemporània per part de l'Administració en un sentit que no comporta més limitacions de les que es justifiquen en el FJ anterior.
Quant a la contraprestació econòmica requerida per l'Ajuntament (9,10€), resulta adequada a l'article 37.2 LTAIPBG i està convenientment justificada, tenint en compte que la taxa per expedició de còpies està regulada en l'Ordenança Fiscal corresponent del municipi, i que queda justificat en l'escrit de l'Ajuntament que, tot i que s'havia sol·licitat l'accés en format electrònic, ha calgut fer-ne aquesta còpia per realitzar manualment l'anonimització de dades personals requerida per l'APDCAT i tornar a escanejar posteriorment aquestes còpies anonimitzades per transposar-ho a un format electrònic.
Considerant l'exposat, aquest procediment ha perdut el seu objecte en haver estimat extemporàniament l'Ajuntament la sol·licitud d'accés que en porta causa, sens perjudici que si l'anonimització de dades personals realitzada fos més limitativa de l'accés del que s'estableix en el FJ3, la persona reclamant ho podrà comunicar a la GAIP perquè en revisi l'adequació.
Sobre la base dels antecedents i fonaments jurídics exposats, el Ple de la GAIP, en la sessió de 5 d'abril de 2018, resol per unanimitat: